Document ID: 32008R0849

REGULAMENTUL (CE) NR. 849/2008 AL COMISIEI
din 28 august 2008
de modificare a Regulamentului (CE) nr. 3199/93 privind recunoașterea reciprocă a procedurilor pentru denaturarea completă a alcoolului în scopul scutirii de la plata accizelor
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 92/83/CEE a Consiliului din 19 octombrie 1992 privind armonizarea structurilor accizelor la alcool și băuturi alcoolice (1), în special articolul 27 alineatul (4),
întrucât:
(1)
Regulamentul (CE) nr. 3199/93 al Comisiei (2) prevede că denaturanții utilizați în fiecare stat membru pentru denaturarea completă a alcoolului în conformitate cu articolul 27 alineatul (1) litera (a) din Directiva 92/83/CEE trebuie descriși în anexa la regulamentul respectiv.
(2)
În temeiul articolului 27 alineatul (1) litera (a) din Directiva 92/83/CEE, statele membre trebuie să scutească de accize alcoolul care a fost complet denaturat în conformitate cu cerințele oricărui stat membru, cu condiția ca cerințele în cauză să fi fost notificate în mod corespunzător și acceptate în conformitate cu condițiile prevăzute la alineatele (3) și (4) din articolul menționat.
(3)
La 11 septembrie 2007, Grecia a comunicat unele modificări ale proceselor de denaturare autorizate prin Regulamentul (CE) nr. 3199/93.
(4)
Comisia a transmis comunicarea respectivă celorlalte state membre la 27 septembrie 2007.
(5)
Deoarece nici Comisia, nici statele membre nu au solicitat ca această chestiune să fie examinată de către Consiliu în termenul limită prevăzut, se consideră că, în temeiul articolului 27 alineatul (4) din Directiva 92/83/CEE, Consiliul a autorizat, începând cu 27 noiembrie 2007, modificările proceselor de denaturare notificate de Grecia.
(6)
Prin urmare, este necesară modificarea în consecință a Regulamentului (CE) nr. 3199/93.
(7)
Măsurile prevăzute de prezentul regulament sunt conforme cu avizul Comitetului pentru accize,
ADOPTĂ PREZENTUL REGULAMENT:
Articolul 1
Mențiunea privind Grecia din anexa la Regulamentul (CE) nr. 3199/93 se înlocuiește cu următorul text:
„Grecia
Alcool etilic de calitate inferioară (capete și cozi de distilare), cu o tărie alcoolică de cel puțin 93 % vol. și cel mult 96 % vol., la care se adaugă, pe hectolitru de alcool hidratat de 93 % vol., următoarele substanțe:
-
metanol: 2 litri;
-
esență de terebentină: 1 litru;
-
petrol lampant: 0,5 litri;
-
albastru de metilen: 0,4 grame.
La o temperatură de 20 °C, produsul final, în stare nealterată, trebuie să prezinte o tărie alcoolică de 93 % vol.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 28 august 2008.

Labels: 7
2
17
18